CELEX: 32016D0135
Language: ro
Date: 2016-01-29 00:00:00
Title: Decizia de punere în aplicare (UE) 2016/135 a Comisiei din 29 ianuarie 2016 de amânare a datei de expirare a aprobării flocumafenului, brodifacumului și warfarinei în vederea utilizării în produsele biocide pentru tipul de produs 14 (Text cu relevanță pentru SEE)

2.2.2016   
            
            
               RO
            
            
               Jurnalul Oficial al Uniunii Europene
            
            
               L 25/65
            
         DECIZIA DE PUNERE ÎN APLICARE (UE) 2016/135 A COMISIEI
   din 29 ianuarie 2016
   de amânare a datei de expirare a aprobării flocumafenului, brodifacumului și warfarinei în vederea utilizării în produsele biocide pentru tipul de produs 14
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 14 alineatul (5),
   întrucât:
   
               (1)
            
            
               Substanțele active flocumafen, brodifacum și warfarină au fost incluse în anexa I la Directiva 98/8/CE a Parlamentului European și a Consiliului (2) în vederea utilizării în produsele biocide pentru tipul de produs 14 și, în conformitate cu articolul 86 din Regulamentul (UE) nr. 528/2012, sunt considerate a fi aprobate în temeiul regulamentului respectiv sub rezerva respectării specificațiilor și a condițiilor stabilite în anexa I la directiva respectivă.
            
         
               (2)
            
            
               Aprobarea lor va expira la 30 septembrie 2016 pentru flocumafen și la 31 ianuarie 2017 pentru brodifacum și warfarină. În conformitate cu articolul 13 alineatul (1) din Regulamentul (UE) nr. 528/2012, au fost depuse cereri pentru reînnoirea aprobării acestor substanțe active.
            
         
               (3)
            
            
               Din cauza riscurilor identificate în cazul utilizării substanțelor active flocumafen, brodifacum și warfarină, reînnoirea aprobării lor este supusă unei evaluări a unei substanțe active alternative sau a mai multor substanțe active alternative. În plus, din cauza acestor riscuri, aprobarea substanțelor active respective poate fi reînnoită doar în cazul în care se demonstrează că este îndeplinită cel puțin una dintre condițiile prevăzute la articolul 5 alineatul (2) primul paragraf din Regulamentul (UE) nr. 528/2012.
            
         
               (4)
            
            
               Comisia a lansat un studiu privind măsurile de reducere a riscurilor care pot fi aplicate rodenticidelor anticoagulante, cu scopul de a propune măsurile cele mai adecvate pentru atenuarea riscurilor asociate proprietăților acestor substanțe active.
            
         
               (5)
            
            
               Ar trebui ca solicitanții care au depus cereri pentru reînnoirea aprobării acestor substanțe active să aibă posibilitatea de a menționa concluziile studiului în cererile lor. În plus, concluziile acestui studiu ar trebui să fie luate în considerare atunci când se iau decizii privind reînnoirea aprobării tuturor rodenticidelor anticoagulante.
            
         
               (6)
            
            
               Pentru a facilita analizarea și compararea riscurilor și a beneficiilor tuturor rodenticidelor anticoagulante, precum și a măsurilor de atenuare a riscurilor aferente, evaluarea flocumafenului, brodifacumului și warfarinei ar trebui efectuată în paralel cu evaluarea celorlalte rodenticide anticoagulante.
            
         
               (7)
            
            
               În consecință, din motive independente de voința solicitanților, este probabil ca aprobarea flocumafenului, brodifacumului și warfarinei să expire înainte de a se lua o decizie privind eventuala reînnoire a aprobării lor. Prin urmare, este oportun să se amâne data de expirare a aprobării acestor substanțe active cu o perioadă de timp suficientă pentru a permite examinarea cererilor.
            
         
               (8)
            
            
               Cu excepția datei de expirare a aprobării, aceste substanțe ar trebui să rămână aprobate sub rezerva respectării specificațiilor și a condițiilor prevăzute în anexa I la Directiva 98/8/CE.
            
         
               (9)
            
            
               Măsurile prevăzute de prezenta decizie sunt conforme cu avizul Comitetului permanent pentru produse biocide,
            
         ADOPTĂ PREZENTA DECIZIE:
   Articolul 1
   Data de expirare a aprobării flocumafenului, brodifacumului și warfarinei în vederea utilizării în produsele biocide pentru tipul de produs 14 se amână până la 30 iunie 2018.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 29 ianuarie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 167, 27.6.2012, p. 1.
   
      (2)  Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (JO L 123, 24.4.1998, p. 1).